[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 23.3.2010

COM(2010)113 τελικό

ΕΝΔΙΑΜΕΣΗ ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την πρόοδο της Ρουμανίας στο πλαίσιο του μηχανισμού συνεργασίας και ελέγχου

ΕΝΔΙΑΜΕΣΗ ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με την πρόοδο της Ρουμανίας στο πλαίσιο του μηχανισμού συνεργασίας και ελέγχου

1. Εισαγωγή

Κατά την προσχώρηση της Ρουμανίας στην ΕΕ, την 1η Ιανουαρίου 2007, θεσπίστηκε μηχανισμός συνεργασίας και ελέγχου (εφεξής ΜΣΕ)[1] για να βοηθήσει τη Ρουμανία να αντιμετωπίσει ορισμένες ελλείψεις στους τομείς της δικαστικής μεταρρύθμισης και της καταπολέμησης της διαφθοράς και για να παρακολουθεί την πρόοδο που σημειώνεται σε αυτούς τους τομείς με περιοδικές εκθέσεις.

Η παρούσα έκθεση αποτελεί ενδιάμεση έκθεση που παρέχει τεχνική ενημέρωση για τις σημαντικές εξελίξεις που σημειώθηκαν κατά το τελευταίο εξάμηνο στη Ρουμανία στο πλαίσιο του ΜΣΕ[2], χωρίς ωστόσο να περιλαμβάνει αξιολόγηση της επιτευχθείσας προόδου. Η ενημέρωση περιορίζεται σε μέτρα που έχουν ήδη ολοκληρωθεί ή που αναμένεται να ολοκληρωθούν σύντομα.

Η τελευταία έκθεση προόδου που εκδόθηκε από την Επιτροπή στις 22 Ιουλίου 2009 και οι συστάσεις που περιλαμβάνει εξακολουθούν να αποτελούν το σημείο αναφοράς για την αξιολόγηση της προόδου που έχει επιτευχθεί σε σχέση με τους στόχους αναφοράς και για τον προσδιορισμό των προκλήσεων που εξακολουθούν να υφίστανται. Η Επιτροπή θα προβεί στην επόμενη αξιολόγησή της το θέρος του 2010.

2. Δικαστική μεταρρύθμιση και καταπολέμηση της διαφθοράς: Η Επικρατούσα κατάσταση

Κατά το προηγούμενο εξάμηνο, η Ρουμανία δεν κατόρθωσε να διατηρήσει και να αξιοποιήσει τη δυναμική των μεταρρυθμίσεων που είχε επιτύχει έως τα μέσα του 2009. Η τελευταία προεκλογική περίοδος προκάλεσε την επιβράδυνση της συζήτησης των σχεδίων του κώδικα πολιτικής δικονομίας και του κώδικα ποινικής δικονομίας από το κοινοβούλιο, η οποία αποτελεί το επόμενο σημαντικό βήμα στη διαδικασία της μεταρρύθμισης. Επιπλέον, οι δυνατότητες του δικαστικού συστήματος περιορίστηκαν περαιτέρω λόγω της καθαρής απώλειας προσωπικού και των εκδηλώσεων διαμαρτυρίας του Σεπτεμβρίου.

Ο απολογισμός της Εθνικής Διεύθυνσης Καταπολέμησης της Διαφθοράς (DNA) παρέμεινε θετικός και κατά το τελευταίο εξάμηνο. Η ανανέωση της θητείας του Γενικού Εισαγγελέα προσέφερε τη δυνατότητα να αξιοποιηθούν τα επιτεύγματα που πραγματοποιήθηκαν κατά την πρώτη θητεία του. Η πρόοδος του Εθνικού Οργανισμού Ακεραιότητας (ANI) παγιώθηκε και διευρύνθηκε.

Περιορισμένα αποτελέσματα σημειώθηκαν στη δικαστική μεταρρύθμιση. Η νομολογία σε υποθέσεις διαφθοράς υψηλού επιπέδου εξακολούθησε να παρουσιάζει υπερβολικά πολλές ασυνέπειες και να μην είναι αποτρεπτική. Στην εκδίκαση υποθέσεων διαφθοράς υψηλού επιπέδου εξακολούθησαν να παρατηρούνται διαδικαστικές καθυστερήσεις. Ανταποκρινόμενη στις συστάσεις της Επιτροπής, η Ρουμανία έλαβε ορισμένα μέτρα για την ενίσχυση της εφαρμογής της εθνικής στρατηγικής κατά της διαφθοράς σε τοπικό επίπεδο.

3. Προοπτικές

Μετά από ένα δύσκολο δεύτερο εξάμηνο του 2009, κατά το οποίο σημειώθηκε περιορισμένη πρόοδος, η Ρουμανία πρέπει να δώσει ιδιαίτερη έμφαση στην ταχεία θέσπιση των κωδικών πολιτικής και ποινικής δικονομίας, στη νομοθεσία εφαρμογής και στην εκπόνηση μελετών επιπτώσεων, ώστε να είναι σε θέση να προετοιμάσει την επιτυχή εφαρμογή όλων των νέων κωδίκων. Προς τον σκοπό αυτόν, είναι απαραίτητη η στενή και εποικοδομητική συνεργασία μεταξύ των διαφόρων πολιτικών φορέων και του δικαστικού σώματος. Δεδομένου ότι η Ρουμανία δεν αντιμετωπίζει πλέον τους περιορισμούς της προηγούμενης προεκλογικής περιόδου, η ανάληψη αποφασιστικής δράσης ώστε να προχωρήσει η δικαστική μεταρρύθμιση, θα πρέπει να θεωρηθεί ζήτημα εθνικής σημασίας.

Η Επιτροπή θα εξακολουθήσει να βρίσκεται αρωγός στις προσπάθειες που καταβάλλει η Ρουμανία και έως το καλοκαίρι εφέτος θα εκδώσει την επόμενη εμπεριστατωμένη αξιολόγηση της προόδου.

4. Τεχνική ενημερωση των στοχων αναφορασ

4.1. Στόχος αναφοράς 1: Να διασφαλιστεί διαφανέστερη και αποτελεσματικότερη δικαστική διαδικασία, ιδίως με την ενίσχυση της ικανότητας και της υποχρέωσης λογοδοσίας του Ανωτάτου Δικαστικού Συμβουλίου. Να αναφέρεται και να παρακολουθείται ο αντίκτυπος του νέου κώδικα πολιτικής δικονομίας και του νέου κώδικα ποινικής δικονομίας

Μετά από τη θέσπιση του κώδικα πολιτικής δικονομίας και του κώδικα ποινικής δικονομίας πέρυσι τον Ιούνιο, άρχισαν οι συζητήσεις για τον κώδικα πολιτικής δικονομίας σε επίπεδο κοινοβουλευτικών επιτροπών, όμως η κατάσταση παρέμεινε στάσιμη από τον Οκτώβριο του 2009 και άρχισε να πραγματοποιείται εκ νέου πρόοδος μόνον από τον Φεβρουάριο του 2010, όταν ακριβώς άρχισε η συζήτηση για τον κώδικα ποινικής δικονομίας.

Έχουν αρχίσει οι προπαρασκευαστικές εργασίες για τη νομοθεσία εφαρμογής που είναι αναγκαία για τη θέση σε ισχύ των τεσσάρων κωδίκων. Επί του παρόντος έχουν επιλεγεί τα μέλη της συντακτικής επιτροπής και εκπονείται νομοθετική ανάλυση ώστε να εξασφαλισθεί η συνέπεια και η συνέχεια του σχετικού νομοθετικού πλαισίου που καταρτίζεται από το Υπουργείο Δικαιοσύνης (MoJ). Έχουν ήδη αναληφθεί ορισμένες προπαρασκευαστικές εργασίες για την εκτίμηση των επιπτώσεων των τεσσάρων κωδίκων, προϋπόθεση απαραίτητη για την εφαρμογή τους.

Η Ρουμανία αναφέρει ότι πραγματοποιείται πρόοδος όσον αφορά την εναρμόνιση της νομολογίας. Η πρόοδος αυτή έχει επιτευχθεί εν μέρει χάρη στις τακτικές συνεδριάσεις που διοργανώνονται σε ολόκληρη τη χώρα με θέμα τη μη εναρμονισμένη νομολογία. Η διαδικασία για την άσκηση προσφυγών υπέρ του νόμου ενώπιον του Ανωτάτου Ακυρωτικού Δικαστηρίου (HCCJ), η οποία αποτελεί τη μόνη μέθοδο για τη θέσπιση δεσμευτικής νομολογίας, παραμένει επαχθής. Ωστόσο, οι απλουστευμένες διαδικασίες που καθιερώθηκαν σε ένα τμήμα, αρχίζουν να εφαρμόζονται τώρα σε ολόκληρο το HCCJ[3].

Μολονότι το HCCJ εξακολουθεί να δημοσιεύει το πλήρες κείμενο και τις περιλήψεις επίλεκτων αποφάσεων στον δικτυακό του χώρο και να δημοσιεύει τριμηνιαίες συλλογές αναιρέσεων, ενώ και ορισμένα άλλα δικαστήρια δημοσιεύουν ορισμένες αποφάσεις, από το καλοκαίρι του 2009 έως τον Ιανουάριο του 2010 δεν προστέθηκαν ωστόσο άλλες δικαστικές αποφάσεις στην εθνική δικτυακή πύλη (Jurindex)[4].

Από τα μέσα του 2009 δεν παρατηρήθηκε καμία ουσιαστική εξέλιξη όσον αφορά τη διαχείριση των ανθρώπινων πόρων στο δικαστικό σώμα. Ο διπλασιασμός των συνταξιοδοτήσεων δικαστών το 2009 αντιστάθμισε την αύξηση των προσλήψεων και προκάλεσε σημαντική αναντιστοιχία μεταξύ του διαθέσιμου προσωπικού και των αναγκών, επιβαρύνοντας περαιτέρω το σύστημα. Επιπλέον, εξαιτίας των διαμαρτυριών που πραγματοποίησαν οι δικαστικοί λειτουργοί τον Σεπτέμβριο, αυξήθηκαν οι καθυστερήσεις και λέγεται ότι διογκώθηκε σημαντικά ο αριθμός των εκκρεμουσών υποθέσεων.

Tο Ανώτατο Δικαστικό Συμβούλιο (SCM) ενέκρινε προκαταρκτική μελέτη σχετικά με τον βέλτιστο φόρτο εργασίας των δικαστών. Τα συμπεράσματα αυτής της εκθέσεως εφαρμόζονται ήδη από τον Δεκέμβριο του 2009 σε πιλοτική βάση για ένα χρόνο. Το σύστημα αυτό αποβλέπει στην εξασφάλιση δικαιότερης κατανομής της εργασίας μεταξύ των δικαστηρίων και στη δημιουργία μιας βάσης για την ανακατανομή των θέσεων από το 2011 και μετά. Τέθηκε σε εφαρμογή με επιτυχία σχέδιο σχετικά με τους διευθυντές δικαστηρίων, και θα πρέπει τώρα να δοθεί συνέχεια με την εφαρμογή του σχεδίου σε ολόκληρη τη χώρα. Στο πλαίσιο της συνέχειας που δόθηκε σε άλλο πιλοτικό σχέδιο, το SCM έλαβε μέτρα για τη διευκόλυνση της μεταφοράς ορισμένων διοικητικών καθηκόντων σε επικουρικό προσωπικό. Μόλις τεθούν σε εφαρμογή, τα δύο αυτά μέτρα αναμένεται ότι θα αυξήσουν την αποτελεσματικότητα των δικαστικών διαδικασιών και θα βελτιώσουν τη διοικητική διαχείριση των δικαστηρίων.

Οι προσλήψεις δικαστικών επιθεωρητών άρχισαν στις αρχές του 2009, αφού αναθεωρήθηκαν οι διαδικασίες προσλήψεων, ώστε να εξασφαλίζεται καλύτερη γεωγραφική αντιπροσώπευση. Ωστόσο, η διαδικασία προσλήψεων επιθεωρητών προσβλήθηκε δικαστικώς από τον Γενικό Εισαγγελέα, ο οποίος θεώρησε ότι δεν ήταν επαρκώς αντικειμενική και, ως εκ τούτου, έθετε σε κίνδυνο την ανεξαρτησία του σώματος των επιθεωρητών. Συνεχίζονται οι εργασίες για την αναθεώρηση των κατευθυντήριων γραμμών για τις δικαστικές επιθεωρήσεις, καθώς και για την κατάρτιση συλλογής της νομολογίας σε πειθαρχικές υποθέσεις. Επιπλέον, το SCM δεσμεύτηκε ότι από τις αρχές του τρέχοντος έτους θα δημοσιεύει όλες τις αποφάσεις σε πειθαρχικές υποθέσεις μόλις αυτές εκδίδονται.

4.2. Στόχος αναφοράς 2: Να συσταθεί, όπως προβλέπεται, οργανισμός ακεραιότητας με αρμοδιότητες όσον αφορά τον έλεγχο περιουσιακών στοιχείων, την έλλειψη συμμόρφωσης και την ενδεχόμενη σύγκρουση συμφερόντων, καθώς και την έκδοση δεσμευτικών αποφάσεων βάσει των οποίων μπορούν να επιβληθούν αποτρεπτικές ποινές

Τα ενθαρρυντικά αποτελέσματα που έχει να επιδείξει η Εθνική Υπηρεσία Ακεραιότητας (ANI) συνεχίστηκαν και κατά το δεύτερο εξάμηνο του 2009[5]. Τα δικαστήρια επιβεβαίωσαν την ύπαρξη αδικαιολόγητου πλουτισμού σε δύο υποθέσεις και διέταξαν την κατάσχεση σημαντικών περιουσιακών στοιχείων. Οι αποφάσεις αυτές υπόκεινται σε ένδικα μέσα. Τέσσερις άλλες υποθέσεις κατασχέσεων δεν έχουν ακόμα τελεσιδικήσει. Η ΑΝΙ έχει επίσης παραπέμψει σημαντικό αριθμό υποθέσεων σε εισαγγελείς για τη διενέργεια δικαστικής έρευνας και σε διάφορες πειθαρχικές αρχές για τη λήψη πειθαρχικών μέτρων. Στα δικαστήρια, η ANI έχει να επιδείξει ένα ιστορικό υπεράσπισης των πορισμάτων στα οποία κατέληξε όσον αφορά ασυμβατότητες ή συγκρούσεις συμφερόντων.

Η ΑΝΙ έχει εξασφαλίσει πλέον τη στελέχωσή της με έκτακτο προσωπικό και αναμένεται ότι θα καταστεί πλήρως λειτουργική το 2010, μόλις ολοκληρωθεί η εφαρμογή του συστήματος πληροφορικής για την διεκπεραίωση των δηλώσεων περιουσιακών στοιχείων και των δηλώσεων περί σύγκρουσης συμφερόντων. Όλες οι δηλώσεις περιουσιακών στοιχείων και οι δηλώσεις περί σύγκρουσης συμφερόντων που παραλήφθηκαν το 2009 είναι προσβάσιμες στο κοινό μέσω πύλης στον δικτυακό χώρο της ANI.

Η ΑΝΙ δημοσιοποιεί μέσω ανακοινωθέντων Τύπου τα πορίσματά της όσον αφορά ασυμβατότητες, συγκρούσεις συμφερόντων και αδικαιολόγητο πλουτισμό, καθώς και τις σχετικές δικαστικές αποφάσεις και πειθαρχικά μέτρα. Δημοσιεύει επίσης στο Διαδίκτυο την εξέλιξη των υποθέσεων που βρίσκονται σε φάση εκδίκασης. Η ANI έχει αναπτύξει συνεργασία με δύο ΜΚΟ για την πραγματοποίηση δραστηριοτήτων ευαισθητοποίησης και πρόληψης.

Ο Εθνικός Οργανισμός Ακεραιότητας (CNI) δεν άσκησε αποτελεσματικά τον ρόλο του ως ελεγκτικού οργάνου της ANI.

4.3. Στόχος αναφοράς 3: Να ενισχυθεί η πραγματοποιηθείσα πρόοδος, να συνεχιστεί η διεξαγωγή επίσημων, αμερόληπτων ερευνών για καταγγελίες διαφθοράς υψηλού επιπέδου

Η Εθνική Διεύθυνση Καταπολέμησης της Διαφθοράς (DNA) εξακολούθησε να επιδεικνύει ικανοποιητικά αποτελέσματα όσον αφορά τη διερεύνηση υποθέσεων διαφθοράς υψηλού επιπέδου[6]. Οι προσπάθειες που κατέβαλε αρχίζουν να γίνονται αισθητές στις αίθουσες των δικαστηρίων, δεδομένου ότι ο συνολικός αριθμός των καταδικαστικών αποφάσεων αυξήθηκε κατά το ένα τρίτο το 2009 σε σχέση με το 2008. Έγινε δυνατόν να εκδοθεί καταδικαστική απόφαση πρωτοδίκως κατά εν ενεργεία μέλους του κοινοβουλίου, το οποίο μάλιστα στο παρελθόν είχε διατελέσει υφυπουργός. Εκδόθηκε τελεσίδικη απόφαση φυλάκισης δημάρχου και πρώην αντιδημάρχου για δωροληψία. Συγχρόνως όμως, όπως και κατά το παρελθόν, οι ποινές που επέβαλαν δικαστήρια σε υποθέσεις διαφθοράς υψηλού επιπέδου εξακολουθούν να φαίνονται γενικά πολύ επιεικείς και μη αποτρεπτικές: στις μισές από τις τελεσίδικες καταδικαστικές αποφάσεις επιβλήθηκε η ελάχιστη ποινή, ενώ τα τρία τέταρτα των τελεσίδικων καταδικαστικών αποφάσεων ήταν με αναστολή.

Η ανάλυση αυτή επιβεβαιώνεται από μελέτη μικτής ομάδας εργασίας σχετικά με την εξατομίκευση των αδικημάτων διαφθοράς, η οποία δημοσιεύθηκε τον Ιούνιο του 2009[7]. Ως πρώτο μέτρο που λήφθηκε σε συνέχεια της εν λόγω μελέτης, το Ανώτατο Ακυρωτικό Δικαστήριο (HCCJ) εκπόνησε σχέδιο οδηγού για τα δικαστήρια. Είναι ακόμα πρόωρο κατά το στάδιο αυτό να αξιολογηθεί η επιχειρησιακή χρησιμότητα αυτού του οδηγού. Κατά την άποψη των δικαστικών λειτουργών, η τελική εκδοχή αυτού του οδηγού, την οποία το HCCJ θα εκδώσει κατόπιν διαδικασίας διαβούλευσης, θα πρέπει να είναι επαρκώς ακριβής και να περιλαμβάνει λ.χ. συγκεκριμένα παραδείγματα ή υποθέσεις που θα βοηθήσουν τους δικαστές κατά την έκδοση καταδικαστικών αποφάσεων. Η τελική εκδοχή του οδηγού δεν θα πρέπει επίσης να αναφέρεται μόνο στην ασυνέπεια αλλά και στην επιείκεια στη νομολογία περί διαφθοράς, όπως αναφέρεται και στη μελέτη της μικτής ομάδας εργασίας. Πρέπει να παρακολουθηθεί με ιδιαίτερη προσοχή η συνέχεια που θα δοθεί και στις εννέα συστάσεις που περιλαμβάνει η μελέτη.

Όσον αφορά τη διάρκεια του σταδίου εκδίκασης, οι δίκες σε προβεβλημένες υποθέσεις παραμένουν μακρόχρονες. Σε όλες τις υποθέσεις με υψηλά ιστάμενους εναγομένους, τέθηκε τουλάχιστον μία φορά ζήτημα ενστάσεων συνταγματικότητας. Παρόλο που το Συνταγματικό Δικαστήριο απέρριψε σχεδόν όλες αυτές τις προσφυγές μέχρι σήμερα, πολλές υποθέσεις καθυστέρησαν κατά περισσότερους από έξι μήνες, καθώς η εκδίκασή τους διακόπηκε έως ότου επιλυθεί το ζήτημα των ενστάσεων συνταγματικότητας. Αφού το κοινοβούλιο απέρριψε μια πρώτη απόπειρα επίλυσης αυτού του προβλήματος, εκκρεμεί από τον Σεπτέμβριο του 2009 η συζήτηση στο κοινοβούλιο δύο εναλλακτικών τροπολογιών που προβλέπουν τον περιορισμό του ανασταλτικού χαρακτήρα των ενστάσεων συνταγματικότητας.

Από τα μέσα του 2009, το κοινοβούλιο επέτρεψε την διενέργεια ποινικών ερευνών κατόπιν αιτημάτων εισαγγελέων σε μια υπόθεση που αφορούσε πρώην υπουργό και νυν μέλος του κοινοβουλίου.

Ο ορισμός του πεδίου των δημόσιων πόρων σε υπόθεση υψηλού επιπέδου που αφορά καταγγελίες για κατάχρηση εξουσίας και παραβίαση του νόμου περί δημόσιων προμηθειών σε δημόσιες επιχειρήσεις, γεννά ανησυχίες για τη δικαστική συνέχεια που θα δοθεί σε καταγγελίες για διαφθορά σε υψηλό επίπεδο σε αρκετές παρόμοιες υποθέσεις οι οποίες διερευνώνται ή βρίσκονται σε φάση εκδίκασης[8].

4.4. Στόχος αναφοράς 4: Να λαμβάνονται περαιτέρω μέτρα για την πρόληψη και την καταπολέμηση της διαφθοράς, ιδίως στο πλαίσιο των τοπικών αρχών

Από τα μέσα του 2009, η Ρουμανία, ανταποκρινόμενη τις συστάσεις της Επιτροπής, έλαβε ορισμένα μέτρα για την ενίσχυση της συνεργασίας και την παρακολούθηση των μηχανισμών της εθνικής στρατηγικής κατά της διαφθοράς. Η επιτροπή παρακολούθησης συνεδρίασε συχνότερα. Δημιουργήθηκε νέα τεχνική ομάδα εργασίας, η οποία απαρτίζεται από αντιπροσώπους των εκτελεστικών τομέων και της τοπικής δημόσιας διοίκησης. Ορισμένοι δήμοι και κοινότητες προσφέρθηκαν εθελοντικά να εφαρμόσουν σε πιλοτική βάση τα μέτρα για την καταπολέμηση της διαφθοράς.

Οι τοπικές στρατηγικές που χάραξαν οι νομαρχιακές εισαγγελικές αρχές για την καταπολέμηση της διαφθοράς φαίνεται ότι φέρουν αποτελέσματα, δεδομένου ότι αυξάνεται ο αριθμός των καταδικαστικών αποφάσεων και των ερευνών που κινούνται αυτεπαγγέλτως[9]. Για πρώτη φορά στον προϋπολογισμό της Γενικής Εισαγγελίας προβλέπεται κονδύλιο για τη διεξαγωγή επιχειρήσεων από μυστικούς πράκτορες. Υπάρχουν αναφορές για περιπτώσεις επιτυχούς συνεργασίας μεταξύ των εισαγγελικών αρχών και της Γενικής Διεύθυνσης για την Καταπολέμηση της Διαφθοράς (DGA) του Υπουργείου Δημόσιας Διοίκησης και Εσωτερικών (MAI).

Στον τομέα της πρόληψης, η DGA ανέπτυξε και άρχισε να εφαρμόζει μια νέα μεθοδολογία για τον προσδιορισμό των κινδύνων και των τρωτών σημείων όσον αφορά τη διαφθορά εντός του MAI. Η DGA συνέχισε τη διεξαγωγή εκστρατειών ευαισθητοποίησης με σκοπό να πείσει τους πολίτες να μη δωροδοκούν. Το MAI προτίθεται να αξιοποιήσει και να ενισχύσει τον ρόλο του Εθνικού Κέντρου Ακεραιότητας, έχοντας εξασφαλίσει τη χρηματοδότησή του για τα επόμενα δύο έτη, γεγονός που θα επιτρέψει να ενισχυθεί το δίκτυο ομάδων κατά της διαφθοράς και να ενταθεί η κατάρτιση που παρέχει το Κέντρο.

Προοδεύουν οι εργασίες της Εθνικής Υπηρεσίας Δημοσίων Υπαλλήλων για την αναθεώρηση και την ενίσχυση του ρόλου των συμβούλων δεοντολογίας στις δημόσιες αρχές, ενώ σχετικό νομοσχέδιο αναμένεται να κατατεθεί σύντομα στο κοινοβούλιο προς συζήτηση.

[1] Απόφαση 2006/928/ΕΚ της Επιτροπής, της 13ης Δεκεμβρίου 2006, για τη θέσπιση μηχανισμού για τη συνεργασία και τον έλεγχο της προόδου της Ρουμανίας όσον αφορά την επίτευξη των ειδικών στόχων αναφοράς στους τομείς της δικαστικής μεταρρύθμισης και της καταπολέμησης της διαφθοράς (ΕΕ L 354 της 14.12.2006, σ. 56).

[2] Η εν λόγω έκθεση έληξε στις 15 Ιανουαρίου 2009.

[3] Το τμήμα διοικητικών και φορολογικών διαφορών του HCCJ έχει καθιερώσει την ακόλουθη βέλτιστη πρακτική: σε περίπτωση που ασκηθεί προσφυγή υπέρ του νόμου η οποία εμπίπτει την αρμοδιότητα του τμήματος, το τμήμα καταρτίζει έκθεση με την οποία προτείνει στην ολομέλεια εναλλακτικές δυνατότητες και ενδεχόμενες λύσεις. Η μέθοδος αυτή επιτρέπει την καλή προετοιμασία των συζητήσεων με τη συμμετοχή δικαστών οι οποίοι κατέχουν άριστα το θέμα και αυξάνει την αποτελεσματικότητα των προσφυγών υπέρ του νόμου.

[4] Μέσω της δημοσίευσης όλων των δικαστικών αποφάσεων σε ένα δικτυακό τόπο, η Jurindex σκοπό έχει να εξασφαλίσει ότι η πλήρης νομολογία των δικαστηρίων θα δημοσιεύεται και θα είναι προσβάσιμη στο κοινό, γεγονός που θα αυξήσει τη διαφάνεια στην απονομή δικαιοσύνης.

[5] Από τις 22 Μαΐου έως τις 4 Ιανουαρίου, η ANI ολοκλήρωσε 769 επαληθεύσεις και παρέπεμψε 174 πρόσθετες υποθέσεις στις αρμόδιες αρχές για την επιβολή κυρώσεων ή για τη διενέργεια δικαστικής έρευνας. Από αυτές τις 174 υποθέσεις, δύο έχουν παραπεμφθεί στα δικαστήρια για την κατάσχεση περιουσιακών στοιχείων λόγο αδικαιολόγητου πλουτισμού, 60 υποθέσεις έχουν παραπεμφθεί σε πειθαρχικά όργανα για την επικύρωση των αποφάσεων της ANI σχετικά με την ύπαρξη ασυμβατοτήτων ή συγκρούσεων συμφερόντων και 112 υποθέσεις έχουν παραπεμφθεί στις εισαγγελικές αρχές για τη διενέργεια έρευνας λόγω υπονοιών για ψευδείς δηλώσεις ή για άλλες αξιόποινες πράξεις. Έως τις 22 Φεβρουαρίου, πειθαρχικά σώματα είχαν επιβάλει κυρώσεις σε 11 υποθέσεις που αφορούσαν το ασυμβίβαστο υπαλλήλων.

[6] Από την 1η Ιουλίου έως την 31η Οκτωβρίου, παρέπεμψε σε δίκη 122 εναγομένους σε 45 υποθέσεις, συμπεριλαμβανομένων ενός πρώην πρωθυπουργού και εν ενεργεία μέλους του κοινοβουλίου, ενός πρώην συμβούλου πρωθυπουργού και πρώην μέλους του κοινοβουλίου, ενός πρώην προέδρου της Εθνικής Υπηρεσίας για την Πρόληψη και την Καταπολέμηση της Νομιμοποίησης Παρανόμων Εσόδων, τεσσάρων δημάρχων, ενός αντιδημάρχου, ενός αντινομάρχη, δύο διευθυντών δημόσιων οργανισμών και πέντε διευθυντών δημόσιων επιχειρήσεων.

[7] Η μικτή ομάδα εργασίας απαρτίζεται από αντιπροσώπους του Ανώτατου Συμβουλίου για το Δικαστικό Σώμα, της Εθνικής Διεύθυνσης Καταπολέμησης της Διαφθοράς, του Ανωτάτου Ακυρωτικού Δικαστηρίου, της υπηρεσίας του Γενικού Εισαγγελέα και του Υπουργείου Δικαιοσύνης.

[8] Η υπόθεση αφορούσε καταγγελίες για κατάχρηση εξουσίας με εκτιμώμενη ζημία ύψους 3 εκατ. EUR. Οι εναγόμενοι, συμπεριλαμβανομένου εν ενεργεία μέλους του κοινοβουλίου, αθωώθηκαν τελεσιδίκως από το HCCJ στις 28 Σεπτεμβρίου 2009, μετά από προηγούμενη αθωωτική απόφαση που είχε εκδοθεί στις 19 Φεβρουαρίου 2009.

[9] Σύμφωνα με τα διαθέσιμα στατιστικά στοιχεία, εκδόθηκαν 173 καταδικαστικές αποφάσεις κατά 273 εναγομένων το 2009, έναντι 81 καταδικαστικών αποφάσεων κατά 180 εναγομένων το 2008.